Gordhan sê oor aanstellings by Eskom, SA ExpressPravin Gordhan, minister van openbare ondernemings (Foto: ANA) Phakamani Hadebe, die waarnemende uitvoerende hoof van Eskom, is voltyds in dié posisie aangestel. Pravin Gordhan, minister van openbare ondernemings, het Donderdagoggend dié aanstelling aangekondig. Gordhan het tydens ŉ media-inligtingsessie by die parlement gesê Hadebe se aanstellig is Woensdag tydens die kabinet se tweeweeklikse vergadering goedgekeur. Volgens Gordhan het Hadebe reeds op verskeie vlakke “vordering” by Eskom gemaak sedert hy in Januarie as die waarnemende uitvoerende hoof van die nasionale kragvoorsiener aangestel is. Dit sluit goeie bestuurspraktyke in sodat Eskom nou “in staat is om van die kapitaalmarkte te leen”, asook om te verseker dat diegene wat hulle aan oortredings skuldig gemaak het of bedank deur die nodige dissiplinêre prosesse gaan. Gordhan het ook vanoggend SA Express se nuwe raad aangekondig. Tryphosa Ramano sal as voorsitter van die raad dien. Ander lede van die raad sluit in Ronald Lamola, Thulani Kgomo, Thandiwe January-McLean, Kugan Thaver, Bongisiwe Mpondo, Hlengiwe Thandeka Makhathini, Thabi Leoka en Ahmed Bassa. Die termyn van die vorige raad het op 21 Mei tot ŉ einde gekom. Gordhan het Donderdagoggend gesê hy moes noodgedwonge verlede week ŉ ingrypingspan stuur om uit te vind wat by die lugredery aan die gang is ná die skorsing van verskeie uitvoerende bestuurders oor bewerings van korrupsie.